VSA wag vir entstof terwyl infeksies hoogte inskiet | Maroela Media
VSA wag vir entstof terwyl infeksies hoogte inskiet
'n Rits Covid-19-beperkings staar Amerikaners weer van Vrydag in die gesig, terwyl die farmaseutiese reus Pfizer en sy vennoot BioNTech voorberei om 'n noodaansoek in te dien om hul entstof teen die virus te begin gebruik.
Kalifornië het 'n aandklokreël ingestel en die owerhede het mense landwyd gevra om nie oor Dankseggingsdag (Thanksgiving) te reis nie nadat die land getref is deur 'n styging van meer as 2 200 sterfgevalle – die hoogste daaglikse tol sedert Mei vanjaar.
Die vlaag kom terwyl Indië die negemiljoen-infeksiekerf verbygesteek het en hospitale in veral die hoofstad Delhi onder enorme druk verkeer.
Die wêreldwye uitbreking woed voort nadat dit reeds die lewe van meer as 1,35 miljoen mense geëis en 56 miljoen mense al die virus opgedoen het. Talle regerings se hoop is nou op verskeie belowende entstowwe om 'n einde aan die situasie te bring.
Pfizer en BioNTech se aansoek om die noodgebruik van die entstof wat die maatskappye gesamentlik ontwikkel het, word na verwagting Vrydag by die Amerikaanse Voedsel-en- dwelmadministrasie ingedien.
Die minister van gesondheid, Alex Azar, het tydens 'n mediakonferensie by die Withuis gesê die aansoek word binne dae verwag, 'n bevestiging van die tydlyn wat BioNTech se medestigter, Ugur Sahin, gegee het.
Moncef Slaoui, die wetenskaplike hoof van die Amerikaanse projek om 'n entstof te ontwikkel, het gesê die finale toestemming sal waarskynlik in Desember gegee word.
Die Europese Unie (EU) kan ook die entstof, asook 'n ander een wat deur Moderna ontwikkel is, voor die einde van volgende maand goedkeur, het die president van die EU-kommissie, Ursula von der Leyen, gister gesê.
Die twee kandidate het die leiding geneem in die wêreldwye soektog na 'n oplossing vir die uitbreking. Data van grootskaalse proewe het die afgelope maand gewys die entstof is 95% doeltreffend.
Die spoed waarteen die entstowwe ontwikkel is, het egter gevaarligte by sommiges laat flikker.
Amerikaanse adjunkpres. Mike Pence tydens 'n mediakonferensie by die Withuis. (Foto: Brendan Smialowski/AFP)
Anthony Fauci, een van die VSA se voorste kenners in aansteeklike siektes, het vrese probeer besweer in 'n ongewone mediakonferensie deur die Withuis se taakspan daaroor.
"Die spoed van die proses het nie veiligheid of wetenskaplike integriteit in die gedrang gebring nie. Dit is 'n weerspieëling van die ongelooflike wetenskaplike vooruitgang in dié soort entstowwe," het Fauci gesê.
In China het bykans 'n miljoen mense reeds 'n eksperimentele entstof gebruik wat deur die Chinese maatskappy Sinopharm ontwikkel is, het die maatskappy gesê. Die maatskappy het egter nog geen kliniese bewyse van die doeltreffendheid daarvan voorgelê nie.
Die land gee reeds sedert Julie eksperimentele Covid-19-entstowwe aan mense, onder wie staatsamptenare, internasionale studente en noodsaaklike werkers.
Beijing het die entstofresies stormgeloop en vier entstowwe is in die laaste fases van toetse.
Die onlangse styging in infeksies in die VSA het die owerhede sodanig bekommer dat Amerikaners gevra is om oor Dankseggingstyd tuis te bly – 'n tydperk wanneer miljoene mense gewoonlik reis.
"Dit is nie 'n vereiste nie, maar wel 'n sterk aanbeveling," het Henry Walke, 'n dokter verbonde aan die Amerikaanse Sentrum vir Siektebeheer en -voorkoming, gesê.
Amerikaanse state en stede bepaal hul eie maatreëls, waaronder dié om tuis te bly, 'n sluiting van binnenshuise restaurante en 'n beperking op byeenkomste, terwyl infeksies in die VSA die hoogte inskiet.
New York het Donderdag reeds alle skole gesluit – 'n besluit wat sowat 1,1 miljoen leerders raak – terwyl gimnasiums en kroeë oop bly.
Kalifornië se aandklokreël wat tussen 22:00 en 05:00 geld, tree Saterdag in werking, met goewerneur Gavin Newsom wat sê dit is "belangrik om oordrag te verminder en hospitaalopname te verstadig".
Indië is nou die land wat wêreldwyd die naasmeeste deur die virus getref is wat infeksies betref. Meer as 132 000 Covid-19-sterfgevalle is al daar bevestig.
In Nieu-Delhi, wat onder 'n dubbele vlaag van winterbesoedeling en die koronavirus gebuk gaan, is die afgelope paar dae rekordgetalle infeksies aangemeld – gevalle tot dusver staan nou op sowat 'n halfmiljoen.
Dinsdag het die megastad se regering boetes vier keer meer gemaak vir inwoners wat versuim om 'n masker te dra, in 'n poging om beheer oor die pandemie te kry.
Talle gesinne skarrel intussen om hospitaalbeddens vir hul siek geliefdes te bespreek.
'n Verlate straat in Adelaide, Australië, nadat 'n inperkingstyd weer ingestel is. (Foto: Brenton Edwards/AFP)
In Suid-Australië gaan 'n ses dae lange inperkingstyd vir die staat se bykans twee miljoen mense met twee dae kortgeknip word nadat 'n werker by 'n pizzawinkel die waarheid oor sy bewegings vertel het nadat hy owerhede aanvanklik daaroor mislei het.
Amptenare sê die man het beweer hy is 'n klant van 'n pizzawinkel – wat die owerhede laat glo het dat die virus sterk genoeg was om deur 'n wegneem-pizzaboks oorgedra te word – terwyl hy inderwaarheid self in die winkel gewerk het.
"Die storie het net nie sin gemaak nie en ons het dit opgevolg. Ons weet nou hulle het gelieg," het premier Steven Marshall gesê.
Zim-skool gesluit ná 100 leerders positief vir Covid-19 toets
As die media vergelykende syfers oor griep infeksies en sterftes oor die afgelope paar dekades publiseer sal dit perspektief bring maar die sensasiewaarde laat afneem, dus word dit eerder verswyg en word die wêreld steeds mislei om te glo dat vanjaar se griep so buitengewoon is dat ons onsself daaroor moet ontmens.